**Rezoluţia**

**mitingului de protest al salariaţilor, membri de sindicat,**

**din instituţiile de învăţământ şi ştiinţă**

Noi, reprezentanţii instituţiilor din învăţământul preşcolar, preuniversitar; vocaţional/tehnic; universitar şi ai instituţiilor ştiinţifice, participanţi la mitingul de protest, ne exprimăm profunda insatisfacţie faţă de nivelul scăzut de salarizare din ramură, determinat de finanţarea insuficientă şi acutizat de condiţiile social economice şi de creşterea galopantă a preţurilor la produsele de primă necesitate. Salariul este unica noastră sursă de venit, iar puterea de cumpărare a acestuia se află în scădere continuă.

Remunerarea angajaţilor din ramura educaţiei şi ştiinţei nu atinge nivelul mediei înregistrate în economie şi a constituit în anul 2013 doar 72 la sută.

Cadrul didactic, pedagogul este factorul primordial în educaţie, iar fără o salarizare decentă a acestuia, o reformare reală a şcolii nu are şanse de izbândă. Situaţia materială grea, devenită intolerabilă, provoacă un exod masiv şi continuu al cadrelor didactice, cercetătorilor şi savanţilor deţinători ai gradelor ştiinţifice. Tineretul nu acceptă profesia de pedagog, anual angajându-se doar 40 la sută din cei repartizaţi de Ministerul Educaţiei. Cu regret, până în prezent nu s-a soluţionat problema asigurării tinerilor specialişti cu facilităţi sociale.

În situaţie umilitoare se află cadrele profesoral-didactice şi ştiinţifice, retribuirea muncii cărora este în strictă dependenţă de admiterea la studii, de achitarea contractelor, iar sporul pentru deţinerea gradelor ştiinţifice de doctor în ştiinţă şi doctor habilitat – 300 şi, respectiv 700 lei, nu au fost revizuite din anul 2004.

În aceeaşi situaţie se află şi personalul de deservire, personalul medical, inginerii-specialişti, bibliotecarii, laboranţii, metodiştii direcţiilor de învăţământ, care sunt salarizaţi şi mai prost, în majoritate sub nivelul minimului de existenţă, care la momentul de faţă constituie – 1608 lei.

Situaţia social-economică a tineretului studios, chiar şi în condiţiile autonomiei financiare, rămâne precară, căminele studenţeşti fiind distruse, iar bursele - mici.

Sindicatul Educaţiei şi Ştiinţei, în repetare rânduri, a sesizat organele de conducere ale ţării referitor la problemele existente în ramură şi a cerut iniţierea negocierilor în cadrul sistemului de parteneriat şi dialog social. Cu regret, aceste sesizări au rămas fără răspuns.

Ca rezultat, Sindicatul Educaţiei şi Ştiinţei a organizat în perioada 8 – 10 aprilie, curent, pichetarea Guvernului RM, fapt ce a impulsionat redeschiderea dialogului social. Cu toate acestea, propunerile Guvernului le considerăm un start către negocierea unor rezultate mai bune pentru angajaţi.

Pornind de la aceste realităţi, mitingul de protest reconfirmă cerinţele înaintate de Sindicatul Educaţiei şi Ştiinţei:

1. Majorarea salariilor cadrelor didactice din instituţiile de învăţământ preuniversitar şi universitar cu 50%, începând cu
2. ianuarie 2014.
3. Stabilirea cuantumului salariului pentru categoria I a Reţelei tarifare unice în mărime egală minimului de existenţă.
4. Majorarea sporului la salariu pentru deţinătorii gradelor ştiinţifice „doctor în ştiinţe” – 1000 lei şi „doctor habilitat” -1500 lei.
5. Majorarea cuantumului burselor de studii pentru toate categoriile tineretului studios, începând cu 01.01.2014.
6. Adoptarea Hotărârii Guvernului privind acordarea facilităţilor sociale tinerilor specialişti, plasaţi în câmpul muncii în instituţiile de învăţământ conform repartizării Ministerului Educaţiei.

Sindicatul Educaţiei şi Ştiinţei îşi rezervă dreptul de a continua acţiunile de protest, în cazul stopării negocierilor pe marginea revendicărilor înaintate Guvernului.

Prezenta Rezoluţie va fi adusă la cunoştinţa opiniei publice, Preşedinţiei, Guvernului RM, Ministerului Educaţiei.

11 aprilie 2014

m.Chişinău